CELEX: 32018D1499
Language: sk
Date: 2018-10-08 00:00:00
Title: Vykonávacie rozhodnutie Komisie (EÚ) 2018/1499 z 8. októbra 2018, ktorým sa mení vykonávacie rozhodnutie (EÚ) 2018/954, ktorým sa stanovujú určité ochranné opatrenia s cieľom zabrániť šíreniu moru malých prežúvavcov v Bulharsku [oznámené pod číslom C(2018) 6662] (Text s významom pre EHP)

9.10.2018   
               
               
                  SK
               
               
                  Úradný vestník Európskej únie
               
               
                  L 253/76
               
            
         VYKONÁVACIE ROZHODNUTIE KOMISIE (EÚ) 2018/1499
         z 8. októbra 2018,
         ktorým sa mení vykonávacie rozhodnutie (EÚ) 2018/954, ktorým sa stanovujú určité ochranné opatrenia s cieľom zabrániť šíreniu moru malých prežúvavcov v Bulharsku
         
            
               [oznámené pod číslom C(2018) 6662]
            
         
         (Iba bulharské znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
         so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
         keďže:
         
                     (1)
                  
                  
                     Mor malých prežúvavcov (MMP) je závažná vírusová choroba malých prežúvavcov, najmä oviec a kôz, ktorá sa prenáša predovšetkým priamym kontaktom. Chorobnosť a úmrtnosť v dôsledku MMP môže byť veľmi vysoká, najmä v oblastiach, kde sa choroba vyskytne prvýkrát, a môže mať závažný ekonomický vplyv na odvetvie poľnohospodárstva. MMP sa neprenáša na ľudí. Endemicky sa vyskytuje v mnohých krajinách Afriky, Blízkeho východu a Ázie a vzbudzuje veľké obavy, pokiaľ ide o zdravie a dobré životné podmienky zvierat.
                  
               
                     (2)
                  
                  
                     Smernicou Rady 92/119/EHS (3) sa stanovujú všeobecné opatrenia, ktoré sa majú prijať na kontrolu určitých chorôb zvierat vrátane MMP. Patria medzi ne kontrolné opatrenia, ktoré sa majú prijať v prípade podozrenia na MMP a jeho potvrdenia v poľnohospodárskom podniku. Tieto kontrolné opatrenia zahŕňajú zriadenie ochranných pásiem a pásiem dohľadu okolo ohnísk a iné dodatočné opatrenia na kontrolu šírenia danej choroby.
                  
               
                     (3)
                  
                  
                     Bulharsko 23. júna 2018 informovalo Komisiu a ostatné členské štáty o jednom ohnisku MMP v troch chovoch malých prežúvavcov, kde sa zvieratá z týchto podnikov pásli spoločne, a to v obci Boljarovo v bulharskom regióne Jambol. O druhom ohnisku informovalo 28. júna 2018, a to v regióne Burgas.
                  
               
                     (4)
                  
                  
                     Bulharsko prijalo kontrolné opatrenia stanovené v smernici 92/119/EHS, najmä opatrenia „likvidácie“ nakazených stád a zriadenia ochranných pásiem a pásiem dohľadu okolo ohnísk v zmysle uvedenej smernice. Posilnil sa aj dohľad v obciach susediacich s postihnutými pásmami, ako aj v obciach pozdĺž hranice Únie s tretími krajinami s výskytom MMP.
                  
               
                     (5)
                  
                  
                     S cieľom zabrániť šíreniu choroby do iných častí Bulharska a do ostatných členských štátov a tretích krajín Komisia následne prijala dodatočné opatrenia, a to prijatím vykonávacieho rozhodnutia (EÚ) 2018/954 (4), ktorým sa stanovujú ďalšie ochranné opatrenia a zakazuje sa odosielanie zásielok malých prežúvavcov a uvádzanie určitých produktov pochádzajúcich z malých prežúvavcov z obcí Boljarovo a Elchovo v regióne Jambol a obcí Sredec, Sozopol, Primorsko, Malko Tărnovo a Carevo v regióne Burgas.
                  
               
                     (6)
                  
                  
                     Od prijatia vykonávacieho rozhodnutia (EÚ) 2018/954 Bulharsko informovalo Komisiu o ďalších piatich nových ohniskách MMP, pričom všetky sa nachádzajú v rámci vymedzených oblastí regiónu Jambol daného členského štátu.
                  
               
                     (7)
                  
                  
                     Bulharsko 18. septembra 2018 informovalo Komisiu a ostatné členské štáty o výsledkoch sérologického dohľadu vykonaného v súvislosti s pôvodne potvrdenými ohniskami MMP. Podľa výsledkov tohto dohľadu sa v chovoch v rámci už vymedzených oblastí nachádzajú zvieratá s protilátkami proti vírusu MMP bez toho, aby sa pri nich zaznamenali klinické prejavy tejto choroby. Mnoho týchto chovov sa nachádza veľmi blízko hranice medzi danými vymedzenými oblasťami a zvyšným bulharským územím, kde sa doposiaľ nezaznamenali žiadne ohniská MMP.
                  
               
                     (8)
                  
                  
                     V dôsledku výskytu séropozitívnych zvierat a neprítomnosti klinických prejavov treba rozšíriť oblasť, na ktorú sa uplatňujú dodatočné ochranné opatrenia pre MMP, a v rámci tejto novej oblasti zaviesť dodatočné ochranné opatrenia, ktorými sa zakazuje odosielanie zásielok malých prežúvavcov a určitých produktov pochádzajúcich z malých prežúvavcov s cieľom zabrániť možnému rozšíreniu MMP. Vykonávacie rozhodnutie (EÚ) 2018/954 by sa preto malo zodpovedajúcim spôsobom zmeniť.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            V článku 3 vykonávacieho rozhodnutia (EÚ) 2018/954 sa vkladá tento článok 3a:
            
               
                  „Článok 3a
                  
                     1.   Bulharsko zakáže odosielanie týchto komodít v rámci oblastí uvedených v prílohe:
                     
                                 a)
                              
                              
                                 malé prežúvavce;
                              
                           
                                 b)
                              
                              
                                 sperma, vajíčka a embryá malých prežúvavcov.
                              
                           
                  
                     2.   Odchylne od zákazu stanoveného v bode 1 tohto článku príslušný orgán môže povoliť presun malých prežúvavcov do miesta určenia, ktoré sa nachádza v oblastiach uvedených v prílohe, za predpokladu, že na chov pôvodu sa nevzťahuje žiadne z obmedzení stanovených v smernici 92/119/EHS, pokiaľ ide o mor malých prežúvavcov, pričom malé prežúvavce spĺňajú tieto podmienky:
                     
                                 a)
                              
                              
                                 všetky malé prežúvavce v chove pôvodu boli v deň odoslania klinicky skontrolované a nejavili žiadne klinické príznaky moru malých prežúvavcov;
                              
                           
                                 b)
                              
                              
                                 malé prežúvavce sa odosielajú priamo na bitúnok, ktorý určil príslušný orgán a ktorý sa nachádza v oblastiach uvedených v prílohe, aby boli okamžite zabité;
                              
                           
                                 c)
                              
                              
                                 malé prežúvavce boli podrobené diagnostickému testu na zisťovanie protilátok proti moru malých prežúvavcov s negatívnymi výsledkami nie viac ako 7 dní pred dňom odoslania;
                              
                           
                                 d)
                              
                              
                                 v chove pôvodu sa uskutočnil sérologický prieskum nie viac ako 14 dní pred dňom odoslania vrátane odberu vzoriek z dostatočného počtu malých prežúvavcov s cieľom zistiť minimálne 5 % séroprevalenciu s negatívnymi výsledkami na úrovni spoľahlivosti 95 %.“
                              
                           
               
            
         
         
            Článok 2
            Príloha k vykonávaciemu rozhodnutiu (EÚ) 2018/954 sa nahrádza textom uvedeným v prílohe k tomuto rozhodnutiu.
         
         
            Článok 3
            Toto rozhodnutie je určené Bulharskej republike.
         
         
            V Bruseli 8. októbra 2018
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. ES L 395, 30.12.1989, s. 13.
         
            (2)  Ú. v. ES L 224, 18.8.1990, s. 29.
         
            (3)  Smernica Rady 92/119/EHS zo 17. decembra 1992, ktorou sa zavádzajú všeobecné opatrenia Spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (Ú. v. ES L 62, 15.3.1993, s. 69).
         
            (4)  Vykonávacie rozhodnutie Komisie (EÚ) 2018/954 zo 4. júla 2018, ktorým sa stanovujú určité ochranné opatrenia s cieľom zabrániť šíreniu moru malých prežúvavcov v Bulharsku (Ú. v. EÚ L 168, 5.7.2018, s. 7).
      
      
         
            PRÍLOHA
            Tieto provincie v Bulharsku:
            
                        —
                     
                     
                        provincia Jambol,
                     
                  
                        —
                     
                     
                        provincia Burgas,
                     
                  
                        —
                     
                     
                        provincia Haskovo.